**VÝSTAVNÝ PORIADOK SKCHP**

**Článok I. Úvodné ustanovenia**

1. Výstavný poriadok SKCHP je platný pre klubové (ďalej len „KV“), špeciálne (ďalej len „ŠV“) a výročné výstavy (ďalej len „VV“) organizované Slovenským klubom chovateľov pudlov (ďalej len „SKCHP“).
2. Na výstavách SKCHP sa posudzujú iba pudle vo farbách uznaných oficiálnym štandardom FCI – biela, čierna, hnedá, plavá a strieborná.

**Článok II. Výstavné triedy**

1. Pudel smie byť na jednej výstave prihlásený iba do jednej výstavnej triedy.
2. Na KV, ŠV a VV sa prihlásené pudle posudzujú podľa veľkostných variant, farieb a pohlavia v nasledujúcich triedach:
	1. trieda **mladšieho dorastu** vek od kompletného očkovania do 6 mesiacov,
	2. trieda **dorastu** vek od 6 do 9 mesiacov,
	3. trieda **mladých** vek od 9 do 18 mesiacov,
	4. trieda **stredná** vek od 15 do 24 mesiacov
	5. trieda **otvorená** vek od 15 mesiacov,
	6. trieda **šampiónov** vek od 15 mesiacov (pre držiteľov titulu Národný alebo Medzinárodný šampión),
	7. trieda **čestná** vek od 15 mesiacov (pre držiteľov titulu Klubový šampión SKCHP, Národný šampión alebo Medzinárodný šampión), bez nároku na CAC. Nesúťaží o Klubového víťaza, Víťaza špeciálnej výstavy, Víťaza výročnej výstavy a Víťaza plemena.
	8. trieda **veteránov** vek od 8 rokov.
3. Pre zaradenie pudla do výstavnej triedy je rozhodujúci jeho vek v deň konania výstavy, ostatné podmienky musia byť splnené v deň podania prihlášky na výstavu.
4. V prípade, že získané tituly oprávňujúce pre zaradenie pudla do triedy šampiónov nie sú riadne doložené, je usporiadateľ povinný zaradiť prihláseného pudla do triedy otvorenej.
5. Do jednotlivých výškových rázov sa pudle prihlasujú podľa skutočne dosiahnutej kohútikovej výšky nasledovne:
6. **toy pudel** od 24 do 28 cm (tolerancia -1 cm),
7. **trpasličí pudel** nad 28 do 35 cm,
8. **stredný pudel** nad 35 do 45 cm,
9. **veľký pudel** nad 45 do 60 cm (tolerancia +2cm).

**Článok III. Hodnotenie**

1. Vystavované pudle sa klasifikujú podľa exteriérovej hodnoty, úpravy srsti a predvedenia.
2. Rozhodca nie je povinný vystavovaného pudla merať.
3. Prihlásené pudle sú klasifikované týmito známkami:
4. trieda mladšieho dorastu a dorastu: **veľmi nádejný, nádejný,**
5. trieda mladých, stredná, otvorená, šampiónov, čestná a veteránov: **výborný, veľmi dobrý, dobrý, dostatočný.**
6. Známku **výborný** môže dostať len pudel:
* ktorý sa čo najviac približuje ideálu plemena opísaného v štandarde FCI,
* harmonickej telesnej stavby, s ušľachtilou hlavou, s výborne vyvinutou kostrou a svalstvom,
* so správnym pohlavným výrazom a vyrovnanou povahou,
* predvedený vo výbornej kondícii,
* prevaha jeho kvalít musí vyvážiť drobné nedostatky,
* mimoriadne kvalitný jedinec s vynikajúcou úpravou srsti a perfektným predvedením.
1. Známku **veľmi dobrý** môže získať len pudel:
* zodpovedajúci všetkým typickým vlastnostiam plemena, vyvážených proporcií,
* prepáčia sa mu odpustiteľné nedostatky, ktoré však nesmú prechádzať do chýb,
* s veľmi dobrou úpravou srsti a veľmi dobrým predvedením.
1. Známku **dobrý** môže získať len pudel:
* ktorý má síce znaky plemena, ale vykazuje súhrn nedostatkov, ktoré nesmú prechádzať do vylučujúcich chýb exteriéru,
* s nedostatočne vyvinutým pohlavným výrazom,
* upravený v strihu zodpovedajúcom štandardu.
1. Známku **dostatočný** môže získať len pudel:
	* ktorý postačuje štandardu plemena, ale jeho vzhľad sa výrazne odlišuje od štandardu FCI.
2. Pri posudzovaní určí posudzovateľ poradie prvých štyroch pudlov v každej triede.
Pri rovnakej kvalite má vždy prednosť plnochrupý pudel.
3. Hodnotenie **diskvalifikovaný** môže získať len pudel:
* ktorý nezodpovedá typu požadovanému štandardom plemena,
* ktorý sa chová agresívne alebo vykazuje správanie, ktoré nie je v súlade so štandardom,
* ktorý vykazuje abnormality semenníkov, anomálie čeľuste,
* ktorý vykazuje farbu alebo štruktúru srsti, ktorá nie je v súlade so štandardom,
* ktorý vykazuje známky albinizmu,
* ktorý tak málo zodpovedá jednotlivým črtám plemena, až je ohrozené jeho zdravie,
* ktorý vykazuje vylučujúce vady tak, ako sú uvedené v štandarde.
1. Hodnotenie **nemožno posúdiť** zadá rozhodca pudlovi:
* ktorý sa nepohybuje,
* ktorý kríva,
* ktorý neustále skáče na svojho vystavovateľa alebo sa pokúša uniknúť z kruhu, čo znemožňuje posúdenie jeho kroku a pohybu, alebo sa neustále vyhýba prehliadnutiu rozhodcom a znemožňuje kontrolu zubov, anatómie, stavby tela, chvosta alebo semenníkov,
* ktorý vykazuje známky chirurgického zákroku na odstránenie vady exteriéru.
1. Dôvod, prečo bol pes ohodnotený ako „diskvalifikovaný“ alebo „nemožno posúdiť“ musí byť uvedený v posudku.
2. Pudlovi, ktorý sa nedostavil na posúdenie bude vo výsledkoch výstavy zapísané „nenastúpil“.

**Článok IV. Zadávané čakateľstvá a tituly**

1. Pre farby uznané štandardom FCI sa zadávajú nasledovné tituly:
* **CAJC** – čakateľstvo Slovenského šampióna mladých - môže získať v triede mladých, ocenený známkou výborný 1, osobitne psom a sukám.
* **CAC** - čakateľstvo Slovenského šampióna - môže získať v triede mladých, ocenený známkou výborný 1, osobitne psom a sukám.
* **Res. CAC**: môže získať osobitne psom a sukám posúdený v triedach strednej, otvorenej a šampiónov ocenený známkou výborný 2, ak v jeho triede bol zadaný titul CAC môže získať v triede mladých, ocenený známkou výborný 1.
* **Čakateľ šampióna dorastu SKCHP –** titul môže získať pudel v triede dorastu, ocenený známkou veľmi nádejný 1,
* **Čakateľ šampióna mladých SKCHP** - titul môže získať pudel v triede mladých, ocenený známkou výborný 1,
* **Čakateľ šampióna SKCHP** - titul môže získať pudel v triede strednej, otvorenej alebo šampiónov, ocenený známkou výborný 1,
* **Čakateľ šampióna veteránov SKCHP -** titul môže získať pudel v triede veteránov, ocenený známkou výborný 1,
* **Čakateľ čestného šampióna SKCHP** titul môže získať pudel v triede čestnej, ocenený známkou výborný 1,
* **Junior BOB**: môže získať pes alebo suka, ktorí získali CAJC v triede mladých na KV, ŠV a VV. Titul sa zadáva zvlášť v každej farbe a veľkosti.
* **Klubový víťaz**: udeľuje sa osobitne vo všetkých výškových a farebných rázoch pre psa a suku. O titul súťažia držitelia titulu CAC. Titul je zadávaný na KV.
* **Klubový víťaz mladých**:udeľuje sa osobitne vo všetkých výškových a farebných rázoch pre psa a suku. O titul súťažia držitelia titulu CAJC. Titul je zadávaný na KV.
* **Víťaz Špeciálnej výstavy**: udeľuje sa osobitne vo všetkých výškových a farebných rázoch pre psa a suku. O titul súťažia držitelia titulu CAC. Titul je zadávaný na ŠV.
* **Víťaz Výročnej výstavy**: udeľuje sa osobitne vo všetkých výškových a farebných rázoch pre psa a suku. O titul súťažia držitelia titulu CAC. Titul je zadávaný na VV.
* **Víťaz plemena** **BOB (na výstave so zadávaním CAJC/CAC):** titul sa udeľuje vo všetkých výškových a farebných rázoch zvlášť, pre psa alebo pre suku. O titul súťažia všetci jedinci z triedy mladých, ktorí získali CAJC, najlepší dospelí jedinci (Klubový víťaz pes a suka alebo Víťaz špeciálnej výstavy pes a suka) a výborný 1 z triedy veteránov.
* **Víťaz plemena** **BOB (na výstave bez zadávania CAJC/CAC):** titul sa udeľuje vo všetkých výškových a farebných rázoch zvlášť, pre psa alebo pre suku. O titul súťažia všetci jedinci z triedy mladých, ktorí získali Výborný 1, najlepší dospelí jedinci (Klubový víťaz pes a suka alebo Víťaz špeciálnej výstavy pes a suka) a výborný 1 z triedy veteránov.
* **Najkrajší z opačného pohlavia (BOS):** titul sa udeľuje jedincovi opačného pohlavia ako je BOB.
* **BIS mladšieho dorastu:** o titul súťažia spolu psy a suky vo všetkých farbách a veľkostiach, ktoré získali známku VN1 v triede mladšieho dorastu.
* **BIS dorastu:** o titul súťažia spolu psy a suky vo všetkých farbách a veľkostiach, ktoré získali známku VN1 v triede dorastu.
* **Najkrajší pudel triedy čestnej:** o titul súťažia psy a suky ocenené známkou V1, spolu všetky farby a veľkosti.
* **Najkrajší pudel triedy veteránov:** o titul súťažia pudle ocenené známkou V1, spolu všetky farby a veľkosti.
* **Najkrajší pudel farebného rázu** - súťažia spolu všetky pudle s ocenením V1 z triedy stredná, otvorená, šampiónov a veteránov, každá farba zvlášť.
* **Najkrajší pudel veľkostného rázu** - súťažia spolu všetky pudle s ocenením V1 z triedy stredná, otvorená, šampiónov a veteránov, každá veľkosť zvlášť.
* **BIS Junior:** o titul súťažia držitelia titulov Junior BOB, spolu všetky farby a veľkosti.
* **BIS KV:** o titul súťažia všetci víťazi veľkostných rázov
* **BIS ŠV:** o titul súťažia všetci víťazi farebných rázov
* **Supreme BIS:** o titul súťažia držitelia titulov BIS zo ŠV a KV v prípade konania 2 a viac výstav v jeden víkend alebo deň.
1. Tituly je možné udeliť iba vtedy, ak je ich udelenie v súlade s propozíciami výstavy. Tituly nie sú nárokovateľné.

**Článok V. Šampionáty SKCHP**

1. Základnou podmienkou pre udelenie Šampionátu SKCHP je zaslanie písomnej žiadosti na referent@pudelklub.sk spolu s kópiami posudkov jednotlivých výstav a úhrada poplatku za vystavenie šampionátu.
2. Udelenie **Šampióna dorastu SKCHP** je podmienené ziskom **troch** titulov Čakateľ šampióna dorastu SKCHP od dvoch rôznych rozhodcov. Dva z troch titulov môžu byť nahradené ocenením Veľmi nádejný 1 z akejkoľvek medzinárodnej výstavy.
3. Udelenie **Šampióna mladých SKCHP** je podmienené ziskom **troch** titulov Čakateľ šampióna mladých SKCHP od dvoch rôznych rozhodcov. Jeden z troch titulov môže byť nahradený ocenením CAJC z akejkoľvek medzinárodnej výstavy.
4. Udelenie **Šampióna SKCHP** je podmienené ziskom **štyroch** titulov Čakateľ šampióna SKCHP od troch rôznych rozhodcov v dvoch výstavných sezónach.
5. Udelenie **Šampióna veteránov SKCHP** je podmienené ziskom **troch** titulov Čakateľ šampióna veteránov SKCHP od dvoch rôznych rozhodcov.
6. Udelenie **Čestného šampióna SKCHP** je podmienené ziskom **troch** titulov Čakateľ čestného šampióna SKCHP od dvoch rôznych rozhodcov.

**Článok VI. Zvláštne súťaže**

1. **Dieťa a pes:** deti do 9 rokov – posudzuje sa kontakt dieťaťa a psa, predvedenie psa.
2. **Junior handling (2 kategórie: od 9 – 13 rokov a od 14 do 17 rokov)** – táto súťaž je dôležitou prípravou budúcich vystavovateľov. Hodnotí sa predvádzanie a práca, preto kvalita pudla nie je rozhodujúca. Súťažiť sa môže aj s pudlom, ktorý nebol na danej výstave posúdený.
3. **Najkrajší pár psov:** do súťaže sa prihlasuje pes a suka rovnakého výškového a farebného rázu, v majetku jednej osoby. Posudzuje sa kvalita a hlavne pohlavný výraz jedincov.
4. **Najlepšia chovateľská skupina:** do súťaže sa môže prihlásiť chovateľ, ktorý predvedie minimálne 3 jedincov zo svojho registrovaného chovu, a to minimálne po jednej matke a dvoch rôznych otcoch alebo po dvoch matkách a jednému otcovi. Posudzuje sa typová vyrovnanosť a kvalita odchovov. V chovateľskej skupine musia byť psy jednej veľkosti a farby.
5. **Najlepšie odchovy po krycom psovi:** do súťaže sa môže prihlásiť majiteľ krycieho psa, ktorý predvedie minimálne 3 jedincov. Odchovy po krycom psovi nemusia byť jednej farby. Posudzuje sa typová vyrovnanosť a kvalita odchovov.
6. **Najlepšie odchovy po chovnej suke:** do súťaže sa môže prihlásiť majiteľ chovnej suky, ktorý predvedie minimálne 3 jedincov po svojej chovnej suke a niekoľkých otcoch. Posudzuje sa typová vyrovnanosť a kvalita odchovov. Odchovy po chovnej suke nemusia byť jednej farby.

**Článok VII. Rozhodcovia**

1. Na výstave môžu posudzovať len rozhodcovia, ktorí sú uvedení v celoštátnom zozname rozhodcov alebo v zozname medzinárodných rozhodcov členského štátu FCI a kontraktných partnerov FCI.
2. Rozhodca má povinnosť neposúdiť pudla v neštandardnom strihu, v neštandardnej farbe a neposúdiť pudla, ktorý vykazuje známky farbenia srsti. Ďalšie práva a povinnosti rozhodcov upravuje Výstavný poriadok SKJ.

**Článok VII. Záverečné ustanovenia**

1. Na výstave sa nesmú posudzovať psy, ktoré nie sú uvedené v katalógu.
2. Na každej výstave SKCHP dostane prihlásený pudel písomný posudok.
3. Z výstavy sa vylučujú psy choré alebo z choroby podozrivé, hárajúce sa suky, suky v druhej polovici gravidity, dojčiace suky a jedince, na ktorých bol vykonaný operačný zákrok na odstránenie chýb exteriéru.
4. Agresívne jedince budú z posudzovania vylúčené.
5. Tento výstavný poriadok nadobúda platnosť dňom schválenia na Členskej schôdzi.
6. Vystavovateľ je povinný nastúpiť včas na posúdenie v príslušnej triede. V prípade omeškania rozhodca nie je povinný posúdiť.